
Forord


Det er med stor taknemmelighed, at denne bog ser dagens lys.


En særlig tak rettes til Fonden Botilbudet Græskobbel og forstander Dan Hansen for generøst at stille faglig viden og ressourcer til rådighed i forbindelse med bogens tilblivelse. Deres engagement i at styrke fagligheden og den pædagogiske praksis i arbejdet med mennesker i komplekse livssituationer har været en uvurderlig støtte.


Tak til Michael B. Christensen for mange års samarbejde omkring konflikthåndtering og for medskabelse af faglige tilgange, der har inspireret og bidraget væsentligt til indholdet i denne udgivelse.


Tak til Jens Lykkegaard og Morten Korfits for faglig sparring og inspirerende drøftelser, der har skærpet perspektiver og styrket bogens formidlingsmæssige og pædagogiske grundlag.


Ligeledes rettes en varm tak til Casper H. E. Jakobsen for skarp sparring og høj faglighed, som har været med til at sikre en solid og praksisnær forankring af bogens pointer.


En særlig tak går til Tom Madsen for hans bidrag med principper og løsninger, der sikrer overholdelsen af proportionalitets- og mindstemiddelprincipper. Hans arbejde har gjort det muligt at integrere bogens løsninger som en del af Krav Maga Survival-organisationens CMS-ramme (Conflict Management Solution), hvor etisk og fagligt funderet konflikthåndtering går hånd i hånd med praktisk anvendelighed.


En personlig tak skal lyde til min kone, Mie S. Matthiesen, for hendes store tålmodighed og rummelighed i de mange timer og tankeprocesser, som arbejdet med bogen har krævet.


Det er mit håb, at denne bog kan blive et meningsfuldt bidrag til den faglige praksis hos alle, der arbejder med mennesker i sårbare og udfordrende livssituationer – og at den kan være med til at styrke både psykologisk tryghed, faglig refleksion og professionel handlekraft.


Per Madsen










Indledning



Behovet for en ny tilgang til konflikthåndtering


Konflikter er en uundgåelig del af livet – særligt i pædagogiske og sundhedsfaglige kontekster, hvor relationer og samarbejde med mennesker i sårbare og komplekse livssituationer er en del af dagligdagen. Det er derfor nødvendigt med en tilgang til konflikthåndtering, som tager højde for de psykiske, sociale og relationelle forhold, der ofte ligger bag adfærden.


En stor del af de kurser og seminarer, der i dag udbydes inden for konflikthåndtering, omhandler oftest enten en mæglingsdel (mediation), eller en fysisk del omhandlende den praktiske løsning af konflikter. Mæglingsdelen er hensigtsmæssig, når der er to parter, der gerne vil nå til enighed – bortfalder den ene parts vilje eller formåen til at nå til enighed, er der fare for, at fysiske konflikter kan opstå.


Det er efterhånden ofte set, at der inden for vagt- og sikkerhedsområdet, ordensmagten, det pædagogiske felt, sundhedsvæsenet og socialt arbejde opstår konflikter eller situationer, der ligger efter mæglingsforsøget. Derfor præsenterer Lærings- og UdviklingsCenter Syd nu denne bog, der efter hensigten kan bidrage med individuelt tilpassede løsninger – tilpasset den enkeltes arbejdsområde samt behov for viden og konkrete værktøjer til at kunne håndtere en konflikt på hensigtsmæssig vis.



Målgruppe og formål med bogen


Bogen henvender sig til fagprofessionelle, ledere og undervisere, der arbejder med mennesker i udsatte positioner – herunder personer med kognitive funktionsnedsættelser eller psykiske diagnoser. Formålet med bogen er at kvalificere læserens forståelse og håndtering af konflikter samt styrke den professionelle praksis gennem teoretisk og praktisk viden.


Hensigten er at kunne klæde personalet på til at kunne håndtere en konflikt, håndtere faren for at en konflikt kan blive fysisk, på en måde hvor der tages højde for personalets sikkerhed, og med værktøjer der er effektive og samtidig juridisk lovlige. Det sidste er især vigtigt i en tid, hvor kameraer og overvågning er en stor del af samfundet og hvor det i større grad er nødvendigt at tage hensyn til enkelte medarbejders sundhed og sikkerhed. Her er der i høj grad tale om at klæde den enkelte medarbejder på, så også arbejdsmiljøet forbedres.



Forfattere og fagligt fundament


Denne bog er baseret på erfaringer fra praksisfeltet og bygger på faglig viden fra blandt andet pædagogik, psykologi, etik og jura. Forfatternes mål har været at skabe en brugbar og tilgængelig ressource, som kan styrke professionelle i at agere med faglighed og menneskelighed i svære situationer.


Bidragsyderne til denne bog, er alle personer der har minimum 15 års erfaring fra arbejde i højrisikomiljøer, og er uddannede inden for konflikthåndtering, pædagogik, kampsport og selvforsvar. Baggrunden for at skrive bogen, er at samle viden om hvilke mekanismer der er i spil hos parterne i en konflikt. Dette for at skabe viden til at kunne anvende principper omkring hvornår og hvordan en konflikt helt kan afværges, eller det kan undgås at en konflikt udvikler sig fysisk, igennem verbale værktøjer og kropssprog der anvendes som konfliktnedtrappende værktøjer. Bogen danner også grundlag for hvordan tilegnede færdigheder inden for konflikthåndtering, kan trænes samt vigtigheden af at træningen gennemføres.










Samfundsudvikling og det øgede behov for konflikthåndtering


Samfundet har i de senere år gennemgået markante forandringer, som har medført et stigende pres på velfærdsinstitutioner og de mennesker, der arbejder i dem. Kompleksiteten i borgeres livssituationer er øget, og flere har psykiske lidelser eller sociale vanskeligheder, som kræver en nuanceret og professionel tilgang. Dette gør konflikthåndtering til en central kompetence.


“Trenden kræver handling


I takt med at samfundet ser en stigning i psykiske diagnoser og komplekse problemstillinger blandt borgere, er det afgørende, at der sættes ind med forebyggende tiltag. Konflikthåndtering er ikke blot en praktisk færdighed, men en nødvendig kompetence, der kan sikre en balanceret tilgang til både retssikkerhed, sundhed og sikkerhed. Det er en investering i fremtiden – for både borgerne, personalet og institutionerne som helhed.


Ved at integrere konflikthåndtering som en central del af uddannelsen for personale inden for social- og sundhedsområdet, pædagogik og undervisning kan vi skabe mere bæredygtige arbejdsmiljøer og styrke den sociale og menneskelige indsats i Danmark.” - Per Madsen



Psykiske diagnoser og komplekse borgersituationer


Personer med psykiske diagnoser og kognitive udfordringer har ofte vanskeligt ved at regulere affekter og forstå sociale signaler, hvilket kan føre til konflikter. Mennesker i sådanne situationer har brug for trygge og tydelige voksne omkring sig, som kan aflæse signaler og handle med empati og ro.


I takt med, at samfundet oplever en markant stigning i psykiske diagnoser og komplekse sociale problemstillinger, er behovet for forebyggende indsatser mere presserende end nogensinde. Konflikthåndtering er i denne sammenhæng ikke blot en praktisk færdighed, men en afgørende kompetence, som understøtter både borgernes retssikkerhed og personalets fysiske og psykiske arbejdsmiljø. Det er en investering i fremtidens velfærd, hvor trivsel og tryghed går hånd i hånd.



Statistikker og deres betydning


Statistikker viser, at vold og trusler i velfærdssektoren er stigende. Det understreger behovet for systematiske og forebyggende tilgange, som kan skabe psykologisk tryghed for både personale og borgere. Ifølge tal fra Bedre Psykiatri er antallet af børn og unge under 18 år med mindst én psykiatrisk diagnose steget med 39 % over de seneste ti år. Ved indgangen til 2023 var 73.220 børn og unge registreret med en diagnose – svarende til 63 ud af 1.000 i aldersgruppen. Denne udvikling understreger behovet for, at fagpersoner er klædt på til at navigere i komplekse og ofte uforudsigelige situationer.



Konflikthåndtering som investering i velfærd og arbejdsmiljø


En professionel tilgang til konflikter forebygger eskalation og reducerer antallet af magtanvendelser og voldsepisoder. Det gavner både arbejdsmiljø og kvaliteten af den støtte, borgerne modtager. Konflikthåndtering er dermed en investering i både velfærd og trivsel.


Den generelle samfundsudvikling stiller stadig højere krav til ansatte inden for social- og sundhedssektoren samt uddannelsesområdet. Undervisning i konflikthåndtering er blevet essentielt for at sikre balancerede og etiske indsatser i mødet med både borgere og pårørende. Uden de rette redskaber risikerer konflikter at eskalere, hvilket kan medføre øget brug af magtanvendelse, stress og et forringet arbejdsmiljø.


En målrettet indsats med undervisning i konflikthåndtering medfører:




	Reduceret brug af magtanvendelse gennem deeskalerende metoder


	Styrket samarbejde og sammenhold i personalegrupper


	Øget trivsel blandt både borgere og medarbejdere


	Forebyggelse af stress og udbrændthed





For at kunne arbejde effektivt med konflikthåndtering er det afgørende, at personalet har de nødvendige kompetencer til at bevare roen under pres. Træning i stresshåndtering kan reducere risikoen for, at en stresset situation eskalerer. Et eksempel på en øvelse, der bruges til at simulere en stresset situation, kan involvere en gruppe mennesker, der udfører højintensitetsaktiviteter på begrænset plads for at fremprovokere stressreaktioner.



Viden, Færdigheder og kompetencer. (Blooms Taksonomi)


For at sikre en helhedsorienteret læring er bogens opbygning inspireret af Blooms taksonomi, som inddeler læring i tre overordnede domæner: kognitiv (viden), psykomotorisk (færdigheder) og affektiv (holdninger/kompetencer). Dette pædagogiske værktøj bruges til at strukturere læringsmål og tilrettelægge undervisning, der gradvist fører læseren fra grundlæggende forståelse til selvstændig anvendelse i praksis.


Kognitivt domæne – viden og forståelse


Læseren guides først gennem en teoretisk indføring i begreber som konflikthåndtering, affektsmitte, psykologisk tryghed og low arousal. Dette svarer til de nederste niveauer i Blooms taksonomi – viden, forståelse og anvendelse – hvor der lægges vægt på at kunne gengive og forklare centrale begreber, modeller og lovgivning.


Psykomotorisk domæne – færdigheder i praksis Efter forståelsen følger det praktiske. Her præsenteres konkrete metoder og teknikker, fx ved frigørelse, deeskalation og low arousal-strategier. Det svarer til Blooms taksonomiske trin om at anvende og udføre – og her kobles teori og praksis, så læseren udvikler kropslige og kommunikative færdigheder gennem øvelse og refleksion.


Affektivt domæne – kompetencer og holdningsarbejde


Den dybere læring sker, når fagpersonen begynder at analysere, vurdere og integrere den tilegnede viden i sin egen professionelle rolle. Her ligger fokus på det relationelle og etiske ansvar. Det affektive domæne adresseres ved at arbejde med holdninger, selvindsigt og den følelsesmæssige regulering, som kræves i arbejdet med komplekse borgersituationer. Dette svarer til de højere niveauer i taksonomien, hvor evnen til at evaluere og skabe forudsætter indre refleksion og faglig dømmekraft.


Læringsmål på tværs


Ved at bruge Blooms taksonomi som underliggende struktur, sikrer bogen, at læseren både får:




	
Viden om konflikters natur og lovgivningsmæssige rammer


	
Færdigheder i konkrete metoder og nonverbal kommunikation


	
Kompetencer til at reflektere, vurdere og handle fagligt i pressede situationer





Denne taksonomi giver derfor en didaktisk ramme, der understøtter overgangen fra læring til praksis – og fra teori til etik og ansvar i det professionelle møde med borgeren.



Magtanvendelse, faglighed og tryghed i praksis


Professionelle, der arbejder med mennesker i udsatte positioner – særligt i psykiatriske afdelinger og botilbud – skal besidde evnen til at agere fagligt funderet i situationer, hvor konflikter optrappes, og hvor magtanvendelse bliver en mulig konsekvens. Det er afgørende, at enhver magtanvendelse gennemføres med henblik på at minimere belastningen for borgeren eller borgeren og samtidig varetage personalets og omgivelsernes sikkerhed. Magtanvendelsen skal iværksættes i overensstemmelse med lovgivningen og under respekt for individets værdighed og rettigheder.


Det forudsætter, at fagpersonen har trænet og integreret det, der i praksis ofte betegnes som "tryghedstræning" – en kombination af kropslig og mental beredskab, der muliggør bevidste, kontrollerede og afbalancerede handlinger i konfliktsituationer. Hensigten er, at enhver fysisk indgriben sker med mindst mulig kraft, varighed og psykologisk konsekvens.


Herudover er det afgørende, at den professionelle har indgående kendskab til de til enhver tid gældende arbejdsmiljøregler og instrukser, herunder afdelingens lokale retningslinjer vedrørende vold og konflikthåndtering. Dette udgør fundamentet for at kunne handle i overensstemmelse med arbejdsgiverens instruktionsbeføjelser og samtidig sikre sin egen og andres sikkerhed.


Den fagprofessionelle skal være i stand til at foretage en faglig analyse af konfliktens udvikling og eskalationsniveau og derudfra vælge en tilgang, der virker deeskalerende og konfliktnedtrappende. Målet er i videst muligt omfang at forebygge, at situationen udvikler sig til et niveau, hvor tvang eller magtanvendelse bliver nødvendig.


Dokumentation udgør et centralt element i den efterfølgende behandling og refleksion over episoder med tvang og magtanvendelse. Den professionelle skal have kendskab til lovgivningens krav til dokumentation og kunne varetage denne opgave i overensstemmelse med fænomenologiske principper, hvor også borgerens subjektive oplevelse søges indfanget.

